Ted Stroehmann (Ben Stiller) on mees, kellele on hädavarese silt justkui sünnist saadik külge kleebitud. Just siis, kui kõik paistis olevat kõige paremas korras, tabas teda elu suurim katastroof. Enne keskkooli lõpupidu, kuhu  ta pidi minema koos oma unistuste tüdruku Maryga (Cameron Diaz), tõmbas Ted oma riista püksiluku vahele, sattus haiglasse ning Mary kadus tema elust alatiseks. 13 aastat hiljem palkab Ted eradetektiiv Pat Healy (Matt Dillon), et see Mary üles otsiks. Otsib ja leiabki, aga kuna tüdruk ka nuhile endale meeldima hakkab, räägib Healy Tedile hulgaliselt valesid (Mary on paks, ratastoolis, tal on kari lapsi jne.), et see mingil juhul ise Miamisse asja uurima ei läheks. Aga vana arm ei roosteta...    "Kõiges on süüdi Mary" on juba kolmas menukomöödia hea maitse piiri teadlikult ületavatelt vendadelt Peter ja Bobby Farrelly'lt (Dumb & Dumber). Peaosades Cameron Diaz ("Südamesõbra pulmad"), Ben Stiller ("Kaablikutt") ja Matt Dillon ("Metsikud"). Lisaks neile teevad kaasa Chris Elliott ("Lõputu küünlapäev"), Lin Shaye (Dumb & Dumber), Lee Evans ("Hiire jaht"), Jeffrey Tambor ("Dr.Dolittle"), W.Earl Brown ("Kokkupõrge") ja Keith David ("Armageddon"). Tulemuseks lugu, mis on ületanud käesoleval aastal  maailmas edukuselt kõik ülejäänud komöödiad. Naerad nii, et püksid märjad!